|  |  |
| --- | --- |
|  |  *See artikkel räägib praegusest vallast, varasemate valdade kohta vaata artiklitest Kanepi vald (1991) ja Kanepi vald (1939)* |

---

Droonivideo kanepipõllule loodud kanepiteemalisest labürindist Kanepi vallas 2022. aasta augustis
**Kanepi vald** on vald Eestis Põlva maakonna lääneosas. Kanepi vald moodustati haldusreformi tulemusel 2017. aastal Valgjärve valla, Kõlleste valla ja Kanepi valla vabatahtlikul ühinemisel.

Valla pindala on ligikaudu 525 ruutkilomeetrit ja elanike arv 4780 inimest. Vald piirneb põhjas Kambja valla, lõunas Võru valla, edelas Antsla valla, läänes Otepää valla ja idas Põlva vallaga.

Valda läbib riiklik Tallinna–Tartu–Võru–Luhamaa maantee.

Valla keskus asub Kanepis, mis on rahvaarvult valla suurim asula ja ainus alevik.

Kanepi vallavanem on Mikk Järv.

Sümboolika
----------

2018. aasta jaanuaris valiti rahvahääletusel vallale vapp, lipp ja logo. Võitjaks osutus kavand, mis kujutas hõbedast kanepilehte rohelisel taustal. Tollane Kanepi vallavanem Andrus Seeme kinnitas, et rohkem kui 15 000 hääletanust 12 000 pooldas võitnud kavandit. Hääletuses osalenud inimeste arv oli mitu korda suurem valla enda elanike arvust, mis Eesti Statistikaameti andmetel oli 4886. Seega oli valimiste osalusprotsent 307% ja võitnud kavandi toetus 246%.

Rahvastik
---------

2021. aasta rahvaloenduse andmetel elas Kanepi vallas 4481 inimest, sealhulgas 2229 (49,7%) meest ja 2252 (50,3%) naist. Kuni 17-aastased moodustasid 17,9%, 18–64-aastased 56,5% ning 65-aastased ja vanemad 25,6% elanikest.

Valla elanikest 96,5% olid eestlased, 1,6% venelased, 0,9% ukrainlased ja üks protsent oli muid rahvusi. Valla elanikest moodustas 96,8% eesti, 1,7% vene, 0,6% ukraina ja 0,9% muu emakeelega inimesed.

Asustus
-------

Vallas on üks alevik ja 48 küla. Peale valla keskuse toimivad teenuskeskused (rasvases kirjas) ka kõigis endistes vallakeskustes.

1. Abissaare küla
2. Aiaste küla
3. Erastvere küla
4. Hauka küla
5. Heisri küla
6. Hino küla
7. Hurmi küla
8. Häätaru küla
9. Ihamaru küla
10. Jõgehara küla
11. Jõksi küla
12. Kaagna küla
13. Kaagvere küla
14. **Kanepi alevik**
15. Karaski küla
16. Karilatsi küla
17. Karste küla
18. Koigera küla
19. Kooli küla
20. Kooraste küla
21. **Krootuse küla**
22. Krüüdneri küla
23. Lauri küla
24. Maaritsa küla
25. Magari küla
26. Mügra küla
27. Närapää küla
28. Palutaja küla
29. Peetrimõisa küla
30. Piigandi küla
31. Piigaste küla
32. Pikajärve küla
33. Pikareinu küla
34. Prangli küla
35. Puugi küla
36. Põlgaste küla
37. Rebaste küla
38. **Saverna küla**
39. Sirvaste küla
40. Sulaoja küla
41. Sõreste küla
42. Tiido küla
43. Tuulemäe küla
44. Tõdu küla
45. Valgjärve küla
46. Varbuse küla
47. Veski küla
48. Vissi küla
49. Voorepalu küla

Viited
------

1. ↑  Maa-amet, vaadatud 11.03.2018.
2. ↑  Statistikaameti statistika andmebaas, vaadatud 16.06.2021.
3. ↑  Eesti haldus- ja asustusjaotuse klassifikaator, vaadatud 13.03.2018.
4. ↑  Dagne Mihkels Põlvamaa vald esitabki riigikantseleile marihuaanasümboliga vapi Delfi, 5. märts 2018.
5. ↑  RV0240: RAHVASTIK SOO, VANUSE JA 2017. AASTA HALDUSREFORMI JÄRGSE ELUKOHA JÄRGI, 1. JAANUAR Eesti Statistikaamet, 12. märts 2018.

Välislingid
-----------

* Kanepi valla koduleht

Põlvamaa vapp
Põlva maakonna omavalitsused

Kanepi vald **·**  Põlva vald **·**  Räpina vald